คลังอนุมัติต่างชาติออกหุ้นกู้เงินบาท
คลังอนุญาตให้นิติบุคคลต่างประเทศออกพันธบัตรหรือหุ้นกู้สกุลเงินบาทในประเทศไทย 2 ราย
9 ก.ย. 2560

คลังอนุญาตให้นิติบุคคลต่างประเทศออกพันธบัตรหรือหุ้นกู้สกุลเงินบาทในประเทศไทย 2 ราย
สำนักงานบริหารหนี้สาธารณะ (สบน.) เปิดเผยว่า กระทรวงการคลังได้อนุญาตให้นิติบุคคลต่างประเทศ 2 ราย ออกพันธบัตรหรือหุ้นกู้สกุลเงินบาทในประเทศไทย ในช่วงวันที่ 1 ก.ย. 2560-31 พ.ค. 2561 โดยมีเงื่อนไขการใช้เงินที่ได้รับจากการออกพันธบัตรหรือหุ้นกู้สกุลเงินบาทในประเทศไทยตามที่กระทรวงการคลังกำหนด
สำหรับนิติบุคคลที่ได้อนุญาต ได้แก่ 1.Ministry of Finance of the Lao People's Democratic Republic (MOFL) และ 2.Nam Ngum 2 Power Company (NN2PC) 
ทั้งนี้ กระทรวงการคลังได้พิจารณาถึงผลกระทบต่อการออกหุ้นกู้ของภาคเอกชนไทย โอกาสที่นักลงทุนในประเทศสามารถลงทุนในตราสารหนี้ที่มีคุณภาพและได้รับผลตอบแทนที่เหมาะสม การส่งเสริมการพัฒนาตลาดตราสารหนี้ไทย และผลกระทบต่อตลาดการเงินของไทย
อย่างไรก็ตาม คลังได้สงวนสิทธิในการระงับการออกพันธบัตรหรือหุ้นกู้สกุลเงินบาทในประเทศไทยของทั้งสองแห่ง ในกรณีที่สถานภาพ สถานะการเงิน มีการเปลี่ยนแปลงที่ส่งผลกระทบต่อฐานะการเงินอย่างมีนัยสำคัญหรือไม่เป็นไปตามเงื่อนไขที่ได้รับอนุญาตจากกระทรวงการคลัง